N3-snelweg gesluit na gru-ongeluk - Maroela Media
‘n Motoris het dié foto van hoe die verkeer opgehoop het, op Twitter gelaai.
Drie mense is dood en drie ernstig beseer nadat ŉ kettingbotsing Vrydagoggend op die N3-deurpad naby Germiston plaasgevind het.
Insp. Kobeli Mokheseng, woordvoerder van die Ekurhuleni-metropolisie, het gesê ŉ voorlopige ondersoek dui daarop dat ŉ silwer Mercedes Benz-sedan teen ŉ wit Isuzu-afleweringswa gebots het, waarna ‘n Range Rover ook omgeslaan het in ŉ poging om die ongeluk te vermy. Daar word vermoed dat al drie voertuie in die rigting van Bedfordview gery het.
“Die Mercedes het teen die Isuzu gebots, waarna die Isuzu beheer verloor, en in die aankomende verkeer se baan op die N3-noord gerol het,” het Mokheseng gesê. “Die Isuzu het in twee stukke geskeur. Die Range Rover het die ongeluk probeer vermy, waarna dit ook beheer verloor en omgeslaan het.”
Die bestuurder van die Mercedes is na die Union-hospitaal geneem terwyl ŉ manlike passasier, in sy 20s, op die toneel dood verklaar is.
“Die manlike bestuurder van die Isuzu, in sy 50s, en ŉ manlike passasier, in sy 40s, is ook op die toneel dood verklaar.”
Twee insittendes van die Range Rover is na die Bedford Gardens-hospitaal geneem.
Die gebied is weer teen 08:00 vir verkeer oopgemaak.
Twee sterf ná voertuig teen boom bots
Soveel ongelukke vanoggend. Het weer met moeite by die werk gekom. Was dit betaaldag? Wonder maar net wat was die rede.